**מיכל קופר-קרן** היא תסריטאית ויוצרת טלוויזיה ישראלית.

יצירותיה שודרו בין השאר בערוצי דיסני, ניקלודיאון, HBO, נשיונל ג'אוגרפיק, Canal+, RAI , ונטפליקס. כמה מהסדרות שכתבה אף זכו לעיבודים בינלאומיים. יצירותיה הוקרנו בפסטיבלים בארץ ובעולם וזכו בפרסי האקדמיה הישראלית לטלויזיה וקולנוע, פרס פסטיבל מיפקום בקאן, פרס הדרמה הטובה בפטסיבל באנף, ועוד. [דרוש מקור]

קופר קרן יצרה בעיקר סדרות נוער, שזכו לפופולאריות רבה. הסדרות אותן יצרה מתאפיינות בנשים חזקות, לעיתים נערות, המובילות בתפקיד הראשי.

ביוגרפיה
--------

קופר קרן נולדה ברמת השרון, אך גדלה בירושלים. היא בוגרת התיכון ליד האוניברסיטה בירושלים. בצה"ל שירתה ביחידה 8200. 

היא חיה תשע שנים בניו יורק שם סיימה תואר ראשון בספרות ותולדות האמנות בהצטיינות מאוניברסיטת ניו יורק ותואר שני בקולנוע מבית הספר לאומנויות על שם טיש אותו סיימה עם ציון לשבח על בימוי וכתיבה.

בהמשך גרה שנתיים עם משפחתה בפריז וב-1998 חזרה לישראל. 

קופר קרן נשואה לפרופ' עמית קרן מהפקולטה לפיזיקה בטכניון, ואם לשלושה ילדים. התגוררה בזכרון יעקב וכיום מתגוררת בתל אביב.

קריירה
------

ב–1997 את יצרה את הסרט "מירה, האם מפונדישרי" ששודר בקאנאל פלוס בצרפת ובתחנות רבות נוספות. הסרט עקב אחר מירה אלפסה, שנהפכה לדמות רוחנית בהודו.

ב-1999 יצרה וביימה את הסרט "המכתב שהגיע בזמן" המבוסס על ספר מאת יהודית הנדל ובכיכובה של איילת זורר. באותה שנה השתתפה גם כתסריטאית של הסדרה "זבנג!" בשתי עונותיה המבוססת על הקומיקס המפורסם של אורי פינק. 

בשנים הבאות הייתה התסריטאית של הסדרות "חלומות נעורים" (2000), "ספי" (2001), "לחיי האהבה" (2001), "טיפול נמרץ" (2002) "צימרים"(2003) ו"ראש גדול" (2004). 

ב-2002 כתבה את התסריט של סרט הטלוויזיה "שתי דקות מפארדיס" שבוים על ידי דני סירקין, עם אפרת בוימוולד והישאם סלימאן בתפקידים הראשיים. הסרט זכה בפרס הראשון בפסטיבל הטלוויזיה בבאנף, קנדה והוצג בפסטיבלים ברחבי העולם. 

ב-2005 הייתה היוצרת יחד עם אבנר ברנהיימר ויונתן קוניאק וכן התסריטאית הראשית של הסדרה "פיק אפ" בכיכובם של בר רפאלי וששי קשת. 

בהמשך הייתה התסריטאית של "אהבה מעבר לפינה" (2005) ושל "אגדת דשא" (2007). 

ב-2008 הייתה התסריטאית הראשית והיוצרת של התוכנית "אולי הפעם" בכיכובם של ורד פלדמן ואורי פפר. 

ב-2010 הייתה התסריטאית הראשית של העונה השלישית של סדרת הנוער המצליחה "האי" ששודרה בערוץ הילדים, לאחר שהחליפה את גיורא חמיצר התסריטאי של שתי העונות הראשונות. ב-2011 הייתה התסריטאית של סדרת הטלוויזיה "הצרות שלי עם נשים" ששודרה במשך שתי עונות. 

ב-2013 יצרה וכתבה את הסדרה "יומני החופש הגדול" ששודרה בערוץ דיסני ישראל. יומני החופש הגדול הופקה מחדש בשפות שונות ברחבי העולם ועם שחקנים זרים, ושודרה גם בערוצי דיסני בארצות הברית, איטליה, צרפת, בולגריה, רומניה, רוסיה, ברזיל ודרום אמריקה.

ב-2014 יצרה וכתבה את סדרת הנוער "כוכב הצפון"  על בסיס כוכב הצפון נוצרה ב-2016 , הסדרה הבריטית "The Lodge" (אנ').

ב-2017 יצרה, את סדרת הפנטזיה לנוער "כדברא". הסדרה זכתה להצלחה רבה, זכתה בפרסי האקדמיה לטלוויזיה לשנת 2017 לסדרת הנוער הטובה ביותר, וכן לעיבוד פולני. בנוסף, על בסיס הסדרה יצאה סדרת ספרים באותו שם של הסופרת ליאת רוטנר. עוד ב-2017 יצרה את הסדרה "ראש גדול" שהייתה ספין אוף לסדרה המקורית. 

ב-2020 יצרה, יחד עם ליעד שהם ודנה שץ, את סדרת הטלוויזיה "בת השוטר". על סדרה זו הייתה מועמדת פרסי הטלוויזיה לילדים ולנוער לפרס תסריט בסדרת דרמה. העונה השלישית של הסדרה עלתה ב-2024. 

ב-2020 יצרה את הסדרה "ספיידרז". הסדרה שודרה בערוץ ניקולודיאון הבינלאומי. עבור סדרה זו הייתה מועמדת ב-2021 בפרסי הטלוויזיה לילדים ולנוער לפרס תסריט בסדרת דרמה.

ב-2021 יצרה את הסדרה "מיוחדת" בכיכובה של בר מיניאלי, ששודרה בכאן חינוכית ושילבה שחקנים על הרצף האוטיסטי. הסדרה זכתה בפרס בינלאומי בפסטיבל "מיפקום" 2022 בקטגוריית ייצוג מוגבלויות בסדרה מתוסרטת הטובה ביותר.

ב-2023 יצרה את סדרת הנוער "תלאתה", סדרת טלוויזיה דו-לשונית המשלבת עברית וערבית.

### כמרצה

בנוסף לטלויזיה ולקולנוע קופר קרן גם עוסקת במנטורינג במסגרת המעבדה לסרטי נשים קצרים של הקרן החדשה לקולנוע וטלוויזיה; היא הייתה מנטורית תסריט בבית הספר לקולנוע ולטלוויזיה ע"ש סם שפיגל ומרצה באקדמיה האמריקאית לקולנוע.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מיכל קופר-קרן** |
| ויקישיתוף תמונות ומדיה בוויקישיתוף: **מיכל קופר-קרן** |

* מיכל קופר-קרן, ברשת החברתית פייסבוק
* מיכל קופר-קרן, ברשת החברתית אינסטגרם
* מיכל קופר-קרן, במיזם "אישים" לתיעוד היצירה הישראלית
* מיכל קופר-קרן, במסד הנתונים הקולנועיים IMDb (באנגלית)
* מיכל קופר-קרן, באתר "אידיבי", מאגר הידע העברי לקולנוע ישראלי ועולמי
* מיכל קופר-קרן, דף שער בספרייה הלאומית

* מירב קריסטל, מה שיביא לך אהבה, באתר ynet, 14 בינואר 2007
* מרים כהן, ‏שם המשחק, באתר גלובס, 4 באפריל 2007
* אתר למנויים בלבד איתי שטרן, יוצרת סדרות הנוער שמטילה כישוף על המסך, באתר הארץ, 22 במרץ 2017
* משה אבוטבול, מיכל קופר קרן חושפת את הסודות מאחורי "ספיידרז", באתר פרוגי, ‏4 באפריל 2020

הערות שוליים
------------

1. 1 2 3 4  שטרן, איתי (2017-03-22). "יוצרת סדרות הנוער שמטילה כישוף על המסך". *הארץ*. נבדק ב-2024-04-02.
2. ↑  איזיקוביץ, גילי (2013-06-11). ""יומני החופש הגדול" תשודר בערוצי דיסני". *הארץ*. נבדק ב-2024-04-02.
3. ↑  איזיקוביץ, גילי (2014-08-10). "גיבורה היא הגיבור החדש". *הארץ*. נבדק ב-2024-04-02.
4. ↑  Disney Channel series ‘The Lodge’ begins filming in Northern Ireland | The Irish Film & Television Network, www.iftn.ie
5. ↑  סדרות הדגל של Nutz מבית ענני תקשורת עולות לשידור באירופה, באתר Ice, ‏2018-01-25
6. ↑  בידור - HOT חשפה את הסדרות החדשות של 2020, באתר פרוגי, ‏2020-02-25
7. ↑  בידור - מיכל קופר קרן חושפת את הסודות מאחורי "ספיידרז", באתר פרוגי, ‏2020-05-07
8. ↑  שטרן, איתי (2021-11-07). ""זה יכול לשנות את העולם, לא רק שלי"". *הארץ*. נבדק ב-2024-04-02.
9. ↑  "מיוחדת" היא הפרויקט החדש של כאן חינוכית, באתר ישראל היום, ‏1 ביוני 2022
10. ↑  Scott Roxborough, MIPCOM: 2022 Diversify TV Award Winners Revealed, הוליווד ריפורטר, ‏19 באוקטובר 2022
11. ↑  איזיקוביץ, גילי (2023-02-20). ""תלאתה": הסדרה לנוער שמנרמלת ערבית על המסך". *הארץ*. נבדק ב-2024-04-02.
12. ↑  אהלן וסהלן, הגעתם לפריים טיים: כך כבשה הערבית את הטלוויזיה הפופולרית בישראל | כלכליסט, באתר calcalist, ‏2023-02-26
13. ↑  המעבדה לפיתוח סרטים עלילתיים קצרים של נשים ממגזרים שונים בחברה הישראלית 2023 - NFCT, באתר nfct.org.il, ‏2023-06-22

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007498575105171
* VIAF: 299113586
* WorldCat: viaf-299113586

 |